王之道
次韵寄荀晋仲简陈夫子
二老亭亭双属玉，交映霜余半溪绿。
才高一世妙言语，落笔珠玑烂盈掬。
时来钓叟为三公，傅岩莘野谁雌雄。
纷纷俗态任冷暖，风云早晚腾蛟龙。
中兴复见宣和盛，须信人心协天命。
真从僵仆正邦基，更向膏肓起民病。
尺书寄我三长篇，管中窥豹非其全。
墨渝纸敝未释手，晴窗飞尽沉香烟。
嗟予留滞濡须坞，梦寐斯文属燕许。
何当单骑造斋榻，遂使高轩出城府。
春风回首归萌芽，又促畦丁种早瓜。
我心倾写会有日，为言已办浮江槎。